ΓΡΑΠΤΗ ΕΡΩΤΗΣΗ E-1875/98

υποβολή: Alexandros Alavanos (GUE/NGL) προς την Επιτροπή

(16 Ιουνίου 1998)

Θέμα: Ευθύνες της Επιτροπής για την καθυστέρηση των σιδηροδρόμων στην Ελλάδα

Σύμφωνα με την Λευκή Βίβλο "Στρατηγική για την αναζωογόνηση των σιδηροδρόμων της Κοινότητας" θα πρέπει "οι σιδηρόδρομοι να διαδραματίσουν πολύ μεγαλύτερο ρόλο στην αντιμετώπιση των προκλήσεων στον τομέα των μεταφορών" και "ο στόχος είναι να γίνει ο σιδηρόδρομος τόσο ελκυστικός όσο και τα άλλα μέσα μεταφοράς".

Ερωτάται η Επιτροπή γιατί ενώ έχει αποφασίσει να προχωρήσει στην αναζωογόνηση των σιδηροδρόμων δεν συνέβαλε:

1. στον εκσυγχρονισμό του σιδηροδρομικού δικτύου στην Ελλάδα και ιδιαίτερα της Πελοποννήσου;

2. στην προμήθεια σύγχρονου τροχαίου υλικού που θα συμβάλλει στην ανταγωνιστικότητα και στην καλύτερη παροχή υπηρεσιών;

3. στην αξιοποίηση των κονδυλίων των Κοινοτικών Πλαισίων Στήριξης με συνέπεια να έχει η Ελλάδα το πλέον απαρχαιωμένο σιδηροδρομικό σύστημα στην Ευρωπαίκή Ένωση;

Απάντηση της κα Wulf-Mathies εξ ονόματος της Επιτροπής

(30 Ιουλίου 1998)

Η Επιτροπή δεν καταλαβαίνει την ερώτηση του Αξιότιμου Μέλους του Κοινοβουλίου διότι ένας από τους στόχους προτεραιότητας των διαφόρων κοινοτικών πλαισίων στήριξης (ΚΠΣ) για την Ελλάδα καθώς και των ενεργειών του Ταμείου Συνοχής στο εν λόγω κράτος μέλος ήταν η βελτίωση των υποδομών και η προώθηση των σιδηροδρομικών μεταφορών.

Πράγματι, το ΚΠΣ για την περίοδο 1989-1993 χορήγησε συνολικά 328,9 εκατ. ECU για σιδηροδρομικά έργα και μέχρι σήμερα, το ΚΠΣ για την περίοδο 1994-1999 χορήγησε 639, 67 εκατ. ECU για τον ίδιο σκοπό.

90 % των πιστώσεων του ΚΠΣ 1989-1993 χορηγήθηκαν σε έργα που αφορούν τον άξονα Αθήνα-Θεσσαλονίκη, και το υπόλοιπο ποσό χρησιμοποιήθηκε για την αγορά σύγχρονου τροχαίου υλικού.

Το συνολικό ποσό των 639,67 εκατ. ECU του ΚΠΣ για την περίοδο 1994-1999 έχει κατανεμηθεί ως εξής:

>ΘΕΣΗ ΠΙΝΑΚΑ>

Στο πλαίσιο του εκσυγχρονισμού του ΟΣΕ, το Ευρωπαϊκό Ταμείο Περιφερειακής Ανάπτυξης (ΕΤΠΕ) συγχρηματοδότησε την εκπόνηση σχεδίου εργασίας για τον εν λόγω οργανισμό από κοινοπραξία συμβούλων υπό την ευθύνη του Systra (θυγατρική των γαλλικών σιδηροδρόμων). Έχει επίσης προβλεφθεί συγχρηματοδότηση από το ΕΤΠΕ ενεργειών ενίσχυσης για την εφαρμογή του σχεδίου εργασίας.

Θα πραγματοποιηθούν διαπραγματεύσεις μεταξύ της ελληνικής κυβέρνησης και της Επιτροπής με σκοπό την προετοιμασία του ΚΠΣ για την περίοδο 2000-2006. Στο στάδιο αυτό, η Επιτροπή μπορεί να επιβεβαιώσει την σημασία που θα δώσει κατά τις εν λόγω διαπραγματεύσεις στη συνέχιση και την ολοκλήρωση της προσπάθειας για τον εκσυγχρονισμό των σιδηροδρόμων στην Ελλάδα.

Επιπλέον, η Επιτροπή συγχρηματοδοτεί στο πλαίσιο του Ταμείου Συνοχής, κατά την περίοδο 1993-1999, τα ακόλουθα έργα για την βελτίωση του σιδηροδρομικού δικτύου στην Ελλάδα: ηλεκτροκίνηση των σιδηροδρομικών γραμμών Πειραιά-Αθήνας-Θεσσαλονίκης; ανακαίνιση και κατασκευή διπλής γραμμής στο τμήμα Παλαιοφάρσαλα-Καλαμπάκα; ανακαίνιση και κατασκευή διπλής γραμμής στο τμήμα Θεσσαλονίκη-Αλεξανδρούπολη; ανακαίνιση και κατασκευή διπλής γραμμής στο τμήμα Ευαγγελισμός-Λεπτοκαρυά; νέα σιδηροδρομική γραμμή Ελευσίνα-Θρυάσιο-Κόρινθος; σύμπλεγμα του σταθμού διαλογής των βαγονιών στο Θρυάσιο και μελέτη σύνθεσης του λιμένα του Πειραιά (Ικόνιο ΙΙ) με το σιδηροδρομικό δίκτυο στο σταθμό του Θρυασίου. Το σύνολο των εν λόγω έργων αφορά συνολική επένδυση που ανέρχεται σε 904,8 εκατ. ECU και θα ληφθεί κοινοτική συνδρομή 567,5 εκατ. ECU. Η σιδηροδρομική γραμμή Ελευσίνας-Θρυάσιου-Κόρινθος στην Πελοπόννησο είναι το πιο σημαντικό από τα εν λόγω έργα, με συνολικό κόστος 280 εκατ. ECU.

Επιπλέον, στο πλαίσιο της χρηματοδότησης του διευρωπαϊκού δικτύου μεταφορών και των έργων κοινού ενδιαφέροντος, σε θέματα υποδομών μεταφορών, η Επιτροπή χορήγησε χρηματοδοτική ενίσχυση 52 εκατ. ECU για σιδηροδρομικά έργα στην Ελλάδα για την περίοδο 1985-1997.